Αθήνα, 22 Μαρτίου 2022

Κυρία Πρόεδρε της Δημοκρατίας,

Αξιότιμοι προσκεκλημένοι,

Πολλοί θα αναρωτιέστε για την παρουσία μου στη σημερινή εκδήλωση, ανάμεσα σε ανθρώπους με ομολογουμένως σπουδαίο αποτύπωμα στα νομικά και όχι μόνον πράγματα της Χώρας.

Βρίσκομαι εδώ, ως απόφοιτος του Μεταπτυχιακού Προγράμματος Σπουδών της Νομικής Σχολής του Πανεπιστημίου Αθηνών για το Δίκαιο Περιβάλλοντος. Υπήρξα μία από εκείνους τους νέους νομικούς που είχαμε την τιμή και τη χαρά να διδαχθούμε από την κα Πρόεδρο.

Η εξαιρετικά τιμητική επιλογή μου από την Ελληνική Εταιρεία Δικαίου του Περιβάλλοντος, την οποία και ευχαριστώ βαθύτατα, μου δίνει τη μοναδική ευκαιρία να αναφερθώ στο πρόσωπο της Προέδρου της Δημοκρατίας και να μοιραστώ μαζί σας μια πλευρά της κας Σακελλαροπούλου που οι περισσότεροι μάλλον δεν γνωρίζουν. Όχι εκείνη του Δικαστή ή του Ανώτατου Πολιτειακού Άρχοντα, αλλά εκείνη του Δασκάλου. Η κα Πρόεδρος δίδασκε επί έτη Δίκαιο του Περιβάλλοντος στην Εθνική Σχολή Δικαστικών Λειτουργών. Δεν είναι, όμως εξίσου γνωστό, ότι είχε αναλάβει και αντίστοιχο ρόλο στην Νομική Σχολή του Πανεπιστημίου Αθηνών.

Υπάρχει, δε, σημαντική διαφορά στην εκπαιδευτική προσέγγιση, μεταξύ της προετοιμασίας και κατάρτισης νέων δικαστών για την άσκηση του λειτουργήματός τους, σε σχέση με την επιμόρφωση νέων, ως είθισται, και άπειρων κατά πλειοψηφία ανθρώπων. Αποτελεί μεγάλο στοίχημα η επίτευξη της επιστημονικής τους συγκρότησης αλλά κυρίως η προσέλκυση και διατήρηση του ενδιαφέροντός τους.

Στοίχημα, που αδιαμφισβήτητα η κα Πρόεδρος, κατάφερε να κερδίσει. Η παρουσία της και η συμβολή της στο Πρόγραμμα, σε συνδυασμό με το υψηλό ακαδημαϊκό επίπεδο αυτού, δεν θα ήταν υπερβολή να πούμε ότι σημάδευσε την επαγγελματική και όχι μόνο πορεία, όλων εμάς, που είχαμε τη μοναδική ευκαιρία να την παρακολουθήσουμε και να αλληλεπιδράσουμε μαζί της.

Ο ενθουσιασμός μας ήταν μεγάλος που κατόπιν της πρωτοβουλίας των υπευθύνων του Προγράμματος Καθηγητών μας κας Σιούτη και κου Δελλή, θα είχαμε την τύχη να γίνουμε κοινωνοί μίας ζωντανής μεταφοράς γνώσεων, από την θεωρία στην πρακτική και από την πρακτική στη θεωρία.

Η μελέτη πολύ σημαντικών αποφάσεων του Ανώτατου Ακυρωτικού Δικαστηρίου, που άπτονται περιβαλλοντικών θεμάτων, παράλληλα με τη ζωντανή ανάλυση αυτών από την κα Πρόεδρο, εν ενεργεία τότε ανώτατη δικαστική λειτουργό, μας έδωσε τη δυνατότητα να κατανοήσουμε σε βάθος τα πολύπλοκα νομικά και πραγματικά ζητήματα με τα οποία ήρθε αντιμέτωπο το Δικαστήριο. Να εντοπίσουμε τις κρίσιμες σκέψεις των δικαστών. Να αφουγκραστούμε την άποψη και τις ενστάσεις της μειοψηφίας στις αποφάσεις.

Καθώς και να κατανοήσουμε το περιβάλλον, τις συνθήκες και τις συγκυρίες εντός των οποίων εγέρθηκαν οι δικαστικές υποθέσεις.

Πολύ περισσότερο, το γεγονός ότι η κα Πρόεδρος ήταν εισηγήτρια ή συμμετείχε στη σύνθεση του Δικαστηρίου κατά την έκδοση των αποφάσεων αυτών, μας έδωσε την ευκαιρία να παρακολουθήσουμε σε μεγάλο βάθος ανάλυσης τον δικανικό συλλογισμό σε σημαντικά ζητήματα, που διαμόρφωσαν τη νομολογία του Δικαστηρίου. Μας έδωσε τη δυνατότητα να κατανοήσουμε τον τρόπο και το πλαίσιο εντός του οποίου ο δικαστής σκέφτηκε και προβληματίστηκε σύμφωνα με τα νομοθετικά και νομολογιακά δεδομένα που είχε ενώπιον του και τον οδήγησαν στη λήψη της κάθε απόφασης.

Κατά τη διάρκεια των μαθημάτων, καταπιαστήκαμε ανά θεματική ενότητα με την ιστορική πλέον νομολογία του ΣτΕ σχετικά με την περιβαλλοντική αδειοδότηση, με αφορμή την υλοποίηση σημαντικών έργων υποδομής, όπως το έργο της εκτροπής του Αχελώου, σχετικά με την προστασία των μνημείων και της πολιτιστικής μας κληρονομιάς, όπως οι υποθέσεις σχετικά με την ανέγερση του Νέου Μουσείου της Ακρόπολης, σχετικά με τη δημιουργία εγκαταστάσεων διαχείρισης αποβλήτων αλλά και τη δημόσια κτήση, μέσα από τη συγκριτική επισκόπηση των αποφάσεων και την με εξαιρετική μεθοδικότητα παρακολούθηση της εξέλιξης της νομολογίας για τα ζητήματα αυτά στον χρόνο.

Στο πλαίσιο αυτό, χάριν στις πρωτοβουλίες της κας Προέδρου είχαμε την τιμή και τη χαρά να συμμετέχουμε σε μια διαδικασία διαγενεακής μεταβίβασης της νομικής παράδοσης του Δικαστηρίου. Και τούτο μέσω της παρακολούθησης της ανάλυσης ειδικών ζητημάτων της περιβαλλοντικής νομολογίας, από τον Πρόεδρο, κ. Μενουδάκο, μεταφέροντάς μας τη ζωντανή ιστορία του Ε΄ Τμήματος, αλλά και από νέους και δυναμικούς εισηγητές του Συμβουλίου της Επικρατείας. Καθώς η κα Πρόεδρος πάντα δίνει το βήμα και την ώθηση σε νέους ανθρώπους που δουλεύουν σκληρά να αναδειχθούν και να μεταφέρουν τις πολύτιμες γνώσεις, εμπειρίες και μελέτες τους.

Όλα τα παραπάνω, σε συνδυασμό με τον ζωντανό διάλογο που διεξαγόταν σε όλα τα μαθήματα, τη συνεχή παρότρυνση της κας Προέδρου σε όλες και όλους μας να εκφέρουμε με θάρρος τις απόψεις μας και την κρίση μας επί της θέσης του Δικαστηρίου στις εξεταζόμενες υποθέσεις, προσέφερε σε εμάς, τους ομολογουμένως τυχερούς φοιτητές, πολύτιμα εφόδια για την επαγγελματική μας σταδιοδρομία αλλά και μια ανεπανάληπτη διδακτική εμπειρία.

Ο μοναδικός τρόπος με τον οποίο η κα Πρόεδρος μας παρουσίαζε τις αποφάσεις, πάντα ζωντανός, άμεσος και παραστατικός, δίνοντάς μας παράλληλα ερεθίσματα από τις προσωπικές της ευαισθησίες, όπως από τη λογοτεχνία, τη ζωγραφική, την αρχιτεκτονική, από τη φύση και την ιστορία, συνέβαλλε καταλυτικά στο να μας εντυπωθούν οι απαραίτητες γνώσεις και τα εργαλεία για την προσέγγιση των περιβαλλοντικών υποθέσεων τόσο από την πλευρά του καταρτισμένου νομικού επιστήμονα, όσο και από την πλευρά του ενσυνείδητου και ανήσυχου πολίτη.

Με όπλο της τον βαθύ σεβασμό για τον άνθρωπο και τον κόσμο που τον περιβάλλει, την αγάπη για τη νομική επιστήμη και τους νέους ανθρώπους και με θέλγητρο την ενδιαφέρουσα και μοναδική προσωπικότητά της, κατόρθωνε να μας μεταφέρει πέραν των πολύτιμων γνώσεών της και το στιβαρό αξιακό της σύστημα. Με επιμονή και πραγματικό ενδιαφέρον, μας παρότρυνε και μας ενέπνεε να μελετάμε σκληρά, να σεβόμαστε τη φύση, την επιστήμη και την τέχνη, την πολιτιστική μας κληρονομιά, να ανοίγουμε τους ορίζοντες μας.

Απολύτως προσιτή και ανθρώπινη, με τη φυσική γλυκύτητα και απλότητα που τη διακρίνει, είχε την υπομονή να απαντά σε όλες μας τις απορίες, κρατώντας, όμως πάντα τις ισορροπίες και τιμώντας την αναγκαία απόσταση του δικαστή, στις ομολογουμένως τολμηρές ερωτήσεις που κατά καιρούς της απευθύναμε, ιδίως για φλέγοντα επίκαιρα, τότε, πολιτικά ζητήματα, στον απόηχο μια ταραγμένης για τη χώρα εποχής.

Θα ήθελα, με ιδιαίτερη συγκίνηση, να σας μεταφέρω βιωματικά, ότι, όπως η κα Πρόεδρος, που παρά το πάντα βεβαρημένο πρόγραμμά της, δεν έλειψε ούτε από ένα μάθημα έτσι και εμείς κρεμόμασταν κυριολεκτικά από τα χείλη της, μην θέλοντας να χάσουμε ούτε λεπτό. Γιατί συναισθανόμασταν τη μοναδική ευκαιρία που μας δινόταν να έχουμε κοντά μας έναν άνθρωπο, σαν την κα Σακκελαροπούλου. Μια γυναίκα, που με τη δράση της και τη δυναμική της παρουσία στο δημόσιο βίο αποτελεί σημείο αναφοράς και πρότυπο που εμπνέει τις νέες γενιές των νομικών αλλά και όλες τις γυναίκες της Χώρας.

Από την προαναφερόμενη πολύτιμη εμπειρία και τα εργαλεία και τις αξίες με τα οποία μας εξόπλισε η κα Πρόεδρος και το καινοτόμο Πρόγραμμα Μεταπτυχιακών Σπουδών, νιώθω υπερήφανη που έχω την τύχη να παρακολουθώ εν τη γενέσει τον σχεδιασμό και την υλοποίηση των δημόσιων βιώσιμων πολιτικών, ήδη από τα πρώτα βήματα της επαγγελματικής μου ζωής.

Αλλά και παρακολουθώντας την πορεία των συναδέλφων μου που συμμετείχαμε σε αυτό το Πρόγραμμα, παρατηρώ ότι η συντριπτική πλειονότητα συνεχίζει να ασχολείται με πάθος και επιτυχία, ακόμη και στους δύσκολους αυτούς για το επάγγελμα του δικηγόρου καιρούς, με το δίκαιο του περιβάλλοντος είτε από την πλευρά του συμβούλου του Δημοσίου είτε από την πλευρά του ιδιωτικού τομέα.

Με εφόδια τις διδαχές της και την βαθιά γνώση των πρωτοποριακών αποφάσεων του Δικαστηρίου προχωράμε δυναμικά στην επαγγελματική μας πορεία. Έχοντας πάντα στο μυαλό μας την έννοια της βιώσιμης ανάπτυξης που διδαχθήκαμε από την κυρία Πρόεδρο από το πρώτο μας μάθημα, μια έννοια που διαπνέει άλλωστε και το σύνολο του έργου της κας Σακελλαροπούλου. Και μια συνταγματική αρχή που πρέπει να διαπνέει διαχρονικά το Κράτος στη χάραξη και εφαρμογή των δημόσιων πολιτικών, οι οποίες δεν μπορούν παρά να είναι βιώσιμες.

Είναι αλήθεια, ότι οι πολύ μεγάλες προκλήσεις των καιρών μας, όπως η κλιματική αλλαγή, η παγκόσμια υγειονομική και οικονομική κρίση, ο πρόσφατος πόλεμος και η ενεργειακή κρίση, οι οποίες θα έχουν και σημαντικές επιπτώσεις στο μέλλον του τόπου μας, μπορούν μόνο και πρέπει να αντιμετωπιστούν με γνώμονα τη βιώσιμη ανάπτυξη. Και ιδίως την ευθύνη απέναντι στις επόμενες γενιές, όπως ακριβώς μας δίδαξε το ήθος που επέδειξε η κα Πρόεδρος ως διδάσκουσα.

Τούτο έχει καταστεί σαφές σε ενωσιακό επίπεδο με τα νέα δεδομένα του Ταμείου Ανάκαμψης και Ανθεκτικότητας, το οποίο έχει ως απώτερο σκοπό την βιώσιμη ανάπτυξη. Πλέον, τα χρηματοδοτικά εργαλεία της Ευρωπαϊκής Ένωσης θέτουν στο προσκήνιο την πράσινη μετάβαση, τη μετάβαση σε μια κυκλική οικονομία και την υλοποίηση περιβαλλοντικά βιώσιμων επενδύσεων, που σέβονται την νέα αρχή της μη πρόκλησης σημαντικής βλάβης στους ενωσιακούς περιβαλλοντικούς στόχους.

Με εφόδιο και παρακαταθήκη την πολύτιμη συναφή νομολογία του Συμβουλίου της Επικρατείας, στη διαμόρφωση και παγίωση της οποίας, η συμβολή της κας Προέδρου ήταν παραπάνω από καταλυτική, η Δημόσια Διοίκηση δύναται και πρέπει να προχωρήσει στον σχεδιασμό και την υλοποίηση της εθνικής αναπτυξιακής πολιτικής, έχοντας, πλέον, όλα τα εργαλεία για τη δημιουργία ενός κράτους πραγματικά και ουσιαστικά βιώσιμου.

Το μόνο σίγουρο είναι ότι θα πορευόμαστε πάντα σκεπτόμενοι με συγκίνηση την κα Σακελλαροπούλου, συναισθανόμενοι απεριόριστη ευγνωμοσύνη και αντιλαμβανόμενοι την ιδιαίτερη ευαισθησία και αγωνία της, να συμβάλει στη δημιουργία νέων νομικών με υψηλή προστιθέμενη αξία αλλά πάνω από όλα ανθρώπων που αγωνίζονται με ήθος, αμεροληψία, αγάπη και σεβασμό για ό,τι όμορφο μας περιβάλλει.

Κυρία Πρόεδρε, ευχαριστούμε από καρδιάς!

Σας ευχαριστώ πάρα πολύ.